Der kan dukke lidt af hvert op på de små veje ved Vebbestrup i Himmerland sådan en forårsdag.

Her til morgen var det eksempelvis en traktor med en gyllevogn, og så er det godt at have en skolepatrulje på vejen til at hjælpe alle sikkert frem.

Men hvad de færreste måske tænker over, er, at det faktisk sker helt frivilligt.

De gør et stort trafiksikkerhedsarbejde hver dag, så de skal selvfølgelig belønnes med en kæmpe fest. Rosa Nissen, projektleder, Rådet for Sikker Trafik

Derfor bliver Ebbe Lang fra 7.B på Solhverv Privatskole sammen med knap 8.000 elever i dag og i morgen hyldet for deres indsats.

Det sker med en tur til Legoland ved Billund eller en billet til Tivoli i København.

- Skolepatruljerne gør hver dag et kæmpe stykke arbejde ude på skolevejene. De hjælper de mindre elever sikkert over gaden, og så sørger de faktisk også for, at forældrene er mere trygge ved at sende deres børn afsted, siger Rosa Nissen, der er projektleder hos Rådet for Sikker Trafik.

- Vi ved også, at bilisterne sænker farten de steder, hvor skolepatruljerne står. De gør et stort trafiksikkerhedsarbejde hver dag, så de skal selvfølgelig belønnes med en kæmpe fest, siger hun.

Gør ikke noget at stå tidligt op

Ved Solhverv Privatskole kan det indimellem være svært at se, om der er andre biler eller trafikanter, der skal til at dreje ud på vejen.

Der skal også være plads, når de mindste elever bliver læsset af skolebussen.